BRABRAND: Aarhus Kommunes nye kontorbygning i Gellerup har i weekenden været udsat for omfattende hærværk, hvor over 30 ruder er blevet smadret. Det fortæller projektleder i bygning og ejendomme hos kommunen, Bente Sejersen.

- I alt er cirka 50 ruder er smadret, men 12 af dem var smadrede i forvejen, fortæller hun.

De to gerningsmænd er allerede anholdt, og politiet er nu ved at undersøge motivet bag episoden, fortæller Jakob Christiansen, kommunikationsrådgiver hos Østjyllands Politi.

- Der er tale om en 19-årig og en 22-årig mand fra lokalområdet, der har lavet hvad vi betragter som groft hærværk for potentielt flere hundrede tusind kroner, siger han.

Nu skal der bestilles nye ruder til bygningen, og de kan godt være længe undervejs, siger Bente Sejersen.

- Der er normalt 12 ugers leveringstid på de her ruder, men heldigvis er det trelagsruder, og det er kun det første lag af ruderne, der er blevet smadret, siger Bente Sejersen.

Østjyllands Politi er nu altså ved at finde frem til motivet og undersøge, om de to mænd skal fremstilles i grundlovsforhør.